«Спартак-Налшыкым» зэхъуэкIыныгъэхэр къыщохъу
Къэбэрдей-Балъкъэрыр къэралпсо утыкум илъэс къэс щызыгъэлъагъуэ «Спартак-Налшыкым» иужь лъэхъэнэм гухэхъуэ лъэпкъ къаритыркъым ди республикэм топджэгум щыдихьэххэм. Абы и щыхьэт нэсщ ар щыджэгухэм и деж еплъыну цIыху 200-300 нэхъыбэ къызэремыкIуалIэмрэ Урысей Федерацэм футболымкIэ и лъащIэ дыдэ етIуанэ дивизионым увыпIэ лъахъшэхэм фIэкIа къызэрыщимыхьымрэ. ЗэхъуэкIыныгъэ гуэрхэр Iуэхум хэлъхьэн зэрыхуейм шэч хэлъкъым икIи абыхэм щIадза хуэдэщ.
«Спартак-Налшык» профессионал футбол клубым и хэщIапIэм бадзэуэгъуэм и 7-м пресс-конференц щрагъэкIуэкIащ. Спортым тетхыхь журналистищ фIэкIа абы зэрырамыгъэблэгъам къигъэлъагъуэрт Iуэхур зэрымыщIагъуэр. ЗэIущIэр иригъэкIуэкIащ иджыри къэс «Спартак-Налшык» ПФК-м и унафэщIу щыта Мэшыкъуэ Аслъэн. Дауи, япэ упщIэр зытеухуар куэд щIауэ псори зыгъэпIейтей Iуэхугъуэт:
- Хэт ягъэувынур «Спартак-Налшыкым» и тренер нэхъыщхьэу?
- Биджиев Хьэсэнбий.
- Нэхъапэм «Спартак-Налшыкым» къыщы­дэлэжьа Дроздовыр тренер нэхъыжьу абы къызэрыздишэнур пэж?
- СщIэркъым. АбыкIэ унафэщIыщIэхэм феупщI.
- Уэ уи къулыкъум утекIрэ?
- НтIэ. Сэ иджыблагъэ сыхуэзащ Къэбэрдей-Балъкъэрым спортымкIэ и министр Хьэсанэ Ислъам. Иджыри къэс злэжьахэмкIэ фIыщIэ къысхуищIри, абы къысхуигъэлъэгъуащ футболистхэр командэм къыхухэхынымкIэ къудамэм и унафэщIу сыщытыну.
- Ар нэхъапэм спорт директоркIэ зэджэу щытара?
- Хьэуэ. Дэ футболистхэр къызыхуэтлъыхъуэнур командэ нэхъыщхьэм и закъуэкъым. Къэбэрдей-Балъкъэрми гъунэгъу щIыпIэхэми къыщыхэжаныкIахэр щыдубзыхунурэ, къетшэлIэнущ.
- ЦIыху дапщэ абы елэжьынур?
- Сэр нэмыщIкIэ иджыри цIыхуищ-плIы.
- «Спартак-Налшык» профессионал футбол клубым и унафэщIу уи пIэкIэ ягъэувынур хэт?
- ЗэкIэ Биджиевым и пщэ ари пIалъэкIэ иралъхьащ.
- БлэкIа зэхьэзэхуэм ди командэм етIуанэ дивизионым и Япэ гупым къыщигъэлъэгъуа зэфIэкIымрэ увыпIэмрэ дауэ къэплъытэрэ?
- Дэ ди мурадащ командэ нэхъифIитхум дахэту зэхьэзэхуэр едгъэухыну, арщхьэкIэ къыдэхъулIакъым. Апхуэдэ къалэн зыми къытщищIатэкъым, ауэ ар тхузэфIэкIыну къытщыхъуат. БлэкIа илъэсым ди Iуэхугъуэ нэхъыщхьэу щытар, пасэу зэтрагъэхьа щIыхуэшхуэхэр зэтедгъэкIыжу, гупыр зэхэмыщэщэжу тхъумэнырт. А къалэныр дгъэзэщIащ. Къэбэрдей-Балъкъэрым топджэгум щыдихьэххэм дагъэкъуэншэфынущ увыпIэ лъагэхэр иужь лъэхъэнэм къызэрытхуэмыхьам къыхэкIыу – дэ нэхъ дызэлIэлIар зи гугъу сщIахэращ. Иджы щIыхуэ ттелъыжкъым, гупри къызэтедгъэнащ. АдэкIэ зиужьынумэ, командэм Iэмал псори иIэщ.
- «Спартак-Налшыкым» иужь зэхьэзэхуэми джэгукIэ тэмэм къыщIимыгъэлъэгъуэфам и щхьэусыгъуэу къэплъытэр сыт?
- Футболист куэдым фэбжь зэраIарауэ къыщIэкIынущ. Зэхьэзэхуэм гъуащхьауэ димыIэу дыхэтауэ убж хъунущ. Абы и пэщIэдзэ дыдэм Гугуев Магомет «якъутащ», иужькIэ Бацэ Къантемыр фэбжь игъуэтащ. Я узыншагъэр щIэгъуакъым ХъутIэ Анзоррэ Ашуев Мурадри.
- Мыгувэу зэхьэзэхуэщIэм щIадзэнущ…
- Пэжщ, бадзэуэгъуэм и 18-м Урысей Федерацэм и кубокым ехьэлIа зэпеуэм щIадзэнущ. Тхьэмахуэ дэкIыжмэ, етIуанэ дивизионым и Япэ гупми зэхьэзэхуэр щызэхаублэнущ. Аращи, зэман къэнэжакъым.
- Биджиевымрэ Дроздовымрэ лэжьэн щIадзэмэ, тренер нэхъыщхьэм и къалэнхэр иджыри къэс зыгъэзэщIа Шакъ Ашэмэз лей къохъур.
- Апхуэдэу къыщIидзмэ, зи унафэщIу сагъэув къудамэм къетшэлIэнщи, футболистыфIхэр «Спартак-Налшыкым» зэгъусэу къыхуэтлъыхъуэнщ.
- Иужь дыдэу ди командэм и спорт директору щытар Гъубж Вячеславщ. Ари лэжьыгъэм къефшэлIэжыну фи мурад?
- Дэ абы догупсыс. ИджыпстукIэ ар сымаджэщи, лэжьэфыну къыщIэкIынукъым, ауэ зэрыхъужу зэпытщIэнущ.
- «Спартак-Налшыкым» футболистыфI зыбжанэ иджыблагъэ хэкIыжащ. Ахэр къызэтевгъэувыIэфынутэкъэ?
- Зэхьэзэхуэм щIидзэным и пэ къихуэу Iэпщацэ Марат хъыбар дигъэщIат гупым зэрыхэкIыжынумкIэ. АбыкIэ пасэу дызэгурыIуат. Ар япэ дивизионым хэт командэм хыхьа щхьэкIэ, здэкIуа Песчанокопскэм и «Чайка»-р иджыблагъэ кърагъэкIуэтэхащ Урысей Футбол Зэгухьэныгъэм и Къэзыпщытэ-дисциплинар комитетым и зэIущIэм къыщащта унафэмкIэ. Щхьэусыгъуэр – илъэситI ипэкIэ, 2018-2019 гъэхэм я зэхьэзэхуэр щекIуэкIым, Нэзрэн и «Ангушт»-мрэ Мейкъуапэ и «Дружба»-мрэ джэгум щIидзэным и пэ къихуэу кърикIуэнумкIэ зэрызэгурыIуар къызэрыщIагъэщарщ. Иджы Марат «Чайка»-м къыхэнэнрэ къигъэзэжынрэ сщIэркъым.
Таганрог и «Форте»-м хыхьащ гупым и капитану щыта Пащты Руслан. Абы и Iуэхухэр нэхъ щыдэкIынущ, увыпIэ нэхъ лъагэхэми щыщIэбэныфынущ.
«Спартак-Налшыкым» хэкIыжыну къыщIэкIынущ Хьэшыр Алани. Мыгъэрей зэхьэзэхуэм и кIэухым абы фIы дыдэу зыкъыщигъэлъэгъуащ, топ куэди я хьэрхуэрэгъухэм щахудигъэкIащ. Арати, гу къылъатащ икIи зэфIэкI нэхъ зиIэ командэхэм ирагъэблагъэ. Алан зэгурыIуэныгъэ бэлыхь, нэгъуэщI зыми хуэдмыгъэлъэгъуауэ, етщIылIэну дыхьэзырщ, ауэ Дон Iус Ростов и СКА-м кIуэмэ нэхъ къещтэ.
- Уэ и гугъу пщIакъым Новороссийск и «Черноморец»-м ирагъэблэгъа гъуащхьэхъумэныкъуэ Дэхъу Ислъам.
- Абы къигъэзэжащ и тхылъымпIэхэм зыхуэмыхъу гуэрхэр къыхэкIри. Иджыпсту «Спартак-Налшыкым» хэту зэхьэзэхуэм зыхуегъэхьэзыр.
Пресс-конференцым и кIэухым Мэшыкъуэ Аслъэн фIыщIэ яхуищIащ «Спартак-Налшык» профессионал футбол клубым и унафэщIу щылэжьа илъэсхэм зыкъыщIэзыгъэкъуа, дэIэпыкъуэгъу нэс къыхуэхъуа псоми икIи жиIащ къыхуагъэфэща IэнэтIащIэми и къару, зэфIэкI псори зэрырихьэлIэнур, Къэбэрдей-Балъкъэрым топджэгум щыдихьэх цIыху минхэм фIыуэ ялъагъу командэм дэрэжэгъуэ къариту хъужын папщIэ.
Мыгувэу къытIэрыхьащ «Спартак-Налшыкым» къыщыхъуа зэхъуэкIыныгъэхэр щIэзыгъэбыдэж хъыбарри. Пэж дыдэу, мы махуэхэм щIэзыдзэну Урысей Федерацэм футболымкIэ и етIуанэ дивизионым и Япэ гупым щекIуэкIыну зэхьэзэхуэмрэ къэралым и кубокыр къэхьыным теухуа зэпеуэмрэ ди командэр хыхьэнущ Биджиев Хьэсэнбий и тренер нэхъыщхьэу. КъищынэмыщIауэ, Биджиевым пIалъэкIэ къалэн щащIащ «Спартак-Налшык» профессионал футбол клубым и унафэщI къулыкъури. Нэхъапэм ар зи пщэрылъу щыта Мэшыкъуэ Аслъэн дяпэкIэ и пашэу щытынущ зэфIэкI зиIэ топджэгу ныбжьыщIэхэр ди командэм къыхуэзылъыхъуэну гупым.
Илъэс 55-рэ ипэкIэ Биджиев Хьэсэнбий Къэбэрдей-Балъкъэрым и къалащхьэм къыщалъхуащ. Налшык и «Спартак»-м и гъуащхьэтету 1983 гъэм джэгун иригъэжьащ икIи зэIущIэ 52-м абы и гъуэр щихъумащ. ИлъэситI дэкIри, дзэм къулыкъу щищIэну здраджа Дон Iус Ростов и СКА-м хагъэхьащ. ИужькIэ ЦСКА-м хэту Совет Союзым футболымкIэ и гуп нэхъыщхьэм джэгугъуэ 15 иригъэкIуэкIащ.
КъыкIэлъыкIуэу Мэзкуу и «Локомотив»-м 1989 гъэм ирагъэблэгъащ. Абы хэту зэIущIэ 50-м зыкъыщигъэлъэгъуащ. СССР-м и кубокым и финалым 1990 гъэм щыджэгуащ. Урысей Федерацэм и чемпионатым и дыжьын (1995, 1998), домбеякъ (1994) медалхэр къихьащ.  
Къэбэрдей-Балъкъэрым къыщыхъуа щIалэхэм ящыщу (и анэр адыгэщ и адэр къэрэшейщ) япэу хамэ къэрал футбол командэм джэгун щригъэжьащ. Петах-Тихвирэ Тель-Авиврэ (Израиль) я «Хапоэль» командэхэм я гъуэр ихъумащ. Европэм и кубокхэр къэхьыным ехьэлIа зэпеуэхэм хэту зэIущIи 9 иригъэкIуэкIащ.
ИужькIэ гъэсэныгъэ IэнатIэм пэрыуващ. Мэзкуу и «Локомотив»-м, Пермь и «Амкар»-м, нэгъуэщI командэхэми къулыкъу зэмылIэужьыгъуэхэр щрихьэкIащ. 2002, 2004 гъэхэм «Локомотив»-р къэралым и чемпион зэрыхъуам къыхэкIыу абы и унафэщIхэм яхэту дыщэ медалхэр къыхуагъэфэщащ.
ИтIанэ, 2014 гъэм, «Спартак-Налшыкым» къигъэзэжри, абы и тренер нэхъыщхьэу лэжьащ. Илъэсищ дэкIри Курск и «Авангард»-м ирагъэблагъащ икIи, зэи къэмыхъуауэ, а командэр япэ дивизионым щыджэгу пэтми, Урысей Федерацэм футболымкIэ и кубокым и финалым нигъэсащ.
Волгоград и «Ротор»-м и тренер нэхъыщхьэу ягъэуващ Биджиев Хьэсэнбий мы гъэм и пэщIэдзэм. АрщхьэкIэ иужь увыпIэхэм ящыщ зыр иубыду премьер-лигэм къыщыхагъэкIыжым, езыри хуит къэхъуащ.
«Спартак-Налшыкым» мы гъэм къыпэщылъ зэIущIэхэм иджыпсту зыхуегъэхьэзыр Биджиевым и унафэм щIэту. Урысей Федерацэм футболымкIэ и кубокыр къэхьыным теухуауэ екIуэкI зэпеуэм и 1/256-нэ Iыхьэм ипкъ иткIэ бадзэуэгъуэм и 18-м ар IущIэнущ «Мэхъэчкъалэ» командэм.

Хьэтау Ислъам.
